
Esselamu ‘alejkum.  

Kakav je ***[propis](https://pitajucene.com/search/Propis/questions/ "Pretraži pitanja o propisima")*** trgovanja robom na način da trgovac prvo uzme narudžbe od ljudi, a zatim kupi robu koju ti ljudi žele i njima proda uz određeni procenat zarade?  

Često se npr. naručuju platna koja prodavac nema, već nakon sto mi odaberemo i uplatimo, prodavac kupi i to pošalje kupcu. Također, neki prehrambeni proizvodi se prodaju tako da svi poruče nešto, a zatim trgovac to otkupi od nekog proizvođaca i proda to uz određeni profit.


* 
* 
* 
* 
* 
* 
* 

 
KUPOVINA ROBE KOJU TRGOVAC NE POSJEDUJE

Alejkumusselam.


Ako je kupoprodajni vid poslovanja zasnovan na prodaji robe nakon što je ušla u vlasništvo prodavača i nakon što ju je preuzeo onda je dozvoljen. U tom slučaju on može imati dva oblika:


Prvi: da bude zasnovan na obećanju jedne od dvije strane, tj. od strane budućeg kupca da će kupiti dogovorenu robu ili od strane budućeg prodavača da će prodati dogovorenu robu, ako je tako onda je to dozvoljeno a ta strana je dužna ispuniti obećanje osim iz opravdanog razloga.


Drugi: da bude zasnovan na obećanju sa obje strane, tj. od strane budućeg kupca da će kupiti dogovorenu robu i od strane budućeg prodavača da će prodati dogovorenu robu, onda se taj vid poslovanja može odvijati na dva načina:


1- da obje strane ili jedna od njih imaju slobodu izbora u prihvatanju prodaje ili odustajanju – onda je to dozvoljeno,


2- da nijedna strana nema izbora u prihvatanju prodaje ili odustajanju – onda je to zabranjeno, jer je to obećanje sa obje strane koje je obavezno te liči na prodaju, a to je ustvari prodaja onog što se ne posjeduje što je zabranjeno tekstom hadisa: “Nije dozvoljena prodaja onog što ne posjeduješ (što nije u tvom vlasništvu)” (Ebu Davud, Tirmizi i Ahmed, a Albani je ***[hadis](https://pitajucene.com/search/Hadis/questions/ "Pretraži pitanja o hadisima")*** ocijenio dobrim u Irva’u galil).


A što se tiče trgovanja robom na način da trgovac prvo uzme narudžbe od ljudi, a zatim kupi robu koju ti ljudi žele i njima proda uz određeni procenat zarade, taj vid trgovanja može imati dva oblika:


Prvi – da trgovac nakon što čuje ili zapiše narudžbe ode i kupi tu naručenu robu i onda nakon što ju je kupio proda je onima koji su je naručili. Ovaj vid trgovanja potpada pod gore spomenuti način kupoprodaje i shodno njegovim stanjima i dijelovima ima takve i propise kako je pojašnjeno.


Drugi – da trgovac prilikom narudžbe traži da kupci uplate (potpuno ili djelimično) naručenu robu a zatim ode i kupi robu pa im je nakon kupovine dostavi. Ovo predstavlja prodaju onoga što se ne posjeduje, jer je on uzimanjem uplate prodao ono što ne posjeduje (što tek treba kupiti), a prodaja onog što se ne posjeduje je zabranjena po gore spomenutom hadisu. Ve billahi tevfik.


Na pitanje odgovorio dr. ***[Zijad Ljakić](https://pitajucene.com/search/Zijad+Ljaki%C4%87/answers/ "Pretraži odgovore od dr. Zijad Ljakić")*** – zijad-ljakic.com


